Tom Behnke (FP), 1999-04-09:
Vi har jo nu en situation, hvor vel ca. en million kosovoalbanere er på flugt.
En del har søgt tilflugt i Albanien, andre i Makedonien, og vi kan allerede i dag forudse, at en del af dem, som er flygtet til Makedonien, vil forsøge at komme videre til Albanien.
Vi har en, jeg ville nærmest sige, historisk mulighed for at gøre det, som et meget stort flertal i Folketinget altid har talt for, nemlig at sørge for at give hjælpen i nærområdet.
Her er muligheden.
Ved mange andre kriser og krige, hvor der har være flygtninge, har det ikke været muligt at give hjælpen i nærområdet, i hvert fald ikke i den størrelsesorden, der her er tale om.
Den mulighed skal vi selvfølgelig bruge.
Ved at hjælpe i nærområdet kan vi hjælpe langt flere, end vi ellers ville kunne hjælpe.
Det er Fremskridtspartiets opfattelse, at hjælpen i nærområdet både skal bestå af lejre, mad, mandskab, mobile hospitaler, læger og andet personale, der kan hjælpe til.
Mandskabet, der jo allerede på nuværende tidspunkt er til rådighed, kunne jo være fra OSCE, UNHCR, de forskellige frivillige hjælpeorganisationer.
Der er også NATO, og jeg har mærket mig, at der i regeringens og ministerens forslag står, at denne NATO-styrke også får hjælp af PfP-landene.
Jeg synes, det er ret væsentligt, at det altså ikke isoleret set er en NATO-operation, men at også PfP-landene kommer til at deltage i den.
Vi kan på alle måder støtte forslaget her, og jeg skal kvittere for udenrigsministerens tidligere indlæg, hvor udenrigsministeren fastslog, at hvis det er sådan, at der sker ændringer i opgaven, vil de blive forelagt Folketinget.
Jeg er glad for, at udenrigsministeren har præciseret, at hvis der er den mindste tvivl, bliver sagen forelagt Folketinget.
Det er vi tilfreds med.
Det, der jo også gør sig gældende, når vi taler om at yde hjælpen i nærområdet, er ikke mindst, at de flygtninge, der er dernede, alt andet lige vil udgøre et større pres for at kunne vende tilbage igen.
Der er heller ingen tvivl om, at de pågældende vil have nemmere ved at vende tilbage, og at i det omfang, vi yder hjælpen i nærområdet, kan vi få mere hjælp og dermed hjælpe flere mennesker for de samme penge, og dermed reelt også undgå, at vi behøver at tage flygtninge enten til Danmark eller til Vesteuropa. Jeg har også forstået på det forslag, der ligger her,
at det, som NATO-styrken skal stå for, er at lette en sikker og hurtig levering af humanitær bistand til flygtninge fra Kosovo og sikre forholdene for de albanske myndigheder og internationale humanitære organisationers arbejde.
Vi læser forslaget på den måde, at de soldater, der skal sendes derned, i virkeligheden i højere grad kommer til at udføre en - om jeg så må sige - politimæssig funktion end en militær funktion, i og med at de skal forestå beskyttelse, og at deres muligheder for at bruge magt stort set ligger op og ned af det, vi kender fra politiets muligheder, nemlig at der er tale om nødværge og selvforsvar.
Kort sagt: Fremskridtspartiet kan støtte forslaget her.
Jeg skal så også understrege, at i det omfang, at NATO skulle anmode om at få lov til at gå ind i Kosovo med egentlige landstyrker, melder Fremskridtspartiet naturligvis fra.
Vi ser forslaget her som en klar og entydig humanitær opgave, og den støtter Fremskridtspartiet naturligvis.